El setembre de 2015, arran de la crisi humanitària de refugiats a Europa, el Govern català va crear el Comitè per a l'Acollida de les Persones Refugiades, òrgan d'assessorament, participació i coordinació de les administracions públiques catalanes i de les entitats i organitzacions socials que actuen en l'àmbit d'acollida de les persones que sol·liciten protecció internacional o refugiades a Catalunya ( Acord GOV/151/2015, de 22 de setembre, pel qual es crea el Comitè per a l'Acollida de les Persones Refugiades ).
El Comitè per a l'Acollida de les Persones Refugiades s'emmarca en la necessitat de coordinar amb caràcter interdepartamental i interadministratiu l'impuls de les polítiques sectorials d'acollida a les persones demandants de protecció internacional o refugiades.
ACORD GOV/151/2015, de 22 de setembre, pel qual es crea el Comitè per a l'Acollida de les Persones Refugiades.
Les funcions del Comitè són les següents:
a) Deliberar i assessorar al Govern de la Generalitat sobre l'orientació general en matèria d'acollida de les persones sol·licitants de protecció internacional i refugiades a Catalunya.
b) Establir instruments de coordinació entre les actuacions de les administracions públiques i les de les entitats que actuïn dins l'àmbit d'acollida de les persones demandants de protecció internacional o refugiades a Catalunya.
c) Fer el seguiment de l'execució dels plans i els programes en matèria d'acollida de les persones sol·licitants de protecció internacional i refugiades a Catalunya.
d) Formular propostes i recomanacions per millorar l'acollida de les persones sol·licitants de protecció internacional i refugiades a Catalunya.
e) Esdevenir un fòrum de debat per a la posada en comú de les qüestions que es puguin plantejar en matèria d'acollida de les persones demandants de protecció internacional o refugiades.
f) Qualsevol altra funció que li pugui encomanar la persona titular del departament competent en matèria d'immigració, relacionada amb les matèries pròpies del Comitè.
El Comitè té la composició següent:
a) La presidència, que correspon a la persona titular del departament competent en matèria d'immigració, que pot delegar en un alt càrrec del departament.
El Comitè s'adscriu al Departament de Treball, Afers Socials i Famílies.
Per al desenvolupament de les seves funcions, el Comitè s'ha organitzat en vuit grups de treball.
Aquests grups, que es reuneixen periòdicament, tracten i duen a terme les actuacions següents:
Sensibilització i educació per al desenvolupament: producció de l'exposició "Refugiats, l'odissea cap a Europa"; realització d'un web d'acollida per a persones refugiades [URL]; elaboració d'un document consensuat i unitari sobre el refugi entre tots els representants dels grups de treball ( Posicionament compartit sobre l'acollida de les persones refugiades a Catalunya ) i concreció de deu punts clau del discurs unitari ( Idees clau al voltant del refugi ), documents que són la base d'una campanya de comunicació pública adreçada al conjunt de la població; edició de punts de llibre "Nosaltres vam ser refugiats", i formació dirigida tant a la ciutadania com als càrrecs electes i professionals.
Inventari de recursos: desenvolupament del banc de recursos unitari català.
S'ha dissenyat una fitxa unitària per al conjunt del país que permet inventariar tots els béns materials i immaterials que persones a títol individual, entitats, institucions i empreses volen posar a disposició de les persones refugiades.
Acollida: reflexió i operativa dels aspectes pràctics associats a la incorporació de persones refugiades a la vida comunitària ordinària del barri, el poble i la ciutat.
Desplegament del Pla de protecció internacional de Catalunya.
Ocupació i ocupabilitat: inserció laboral, autoocupació i millora de l'ocupabilitat de les persones refugiades.
Salut: reflexió entorn dels aspectes de salut relacionats amb les persones refugiades.
Estudi i especial atenció als traumes i trastorns provocats per l'experiència de conflicte bèl·lic, el desplaçament forçós, el trànsit i la tortura.
Infància: protecció dels drets dels infants refugiats i educació.
Persones grans: Pla de sensibilització i acollida de les persones grans refugiades a Catalunya (doble vessant: facilitar la integració de les persones grans que arribin a Catalunya i promoure la participació de les persones grans de Catalunya en activitats de sensibilització i en voluntariat internacional).
Jurídic: estudi, des d'una perspectiva jurídica, de la protecció internacional i el refugi.
Anàlisi de les oportunitats jurídiques per afavorir l'acollida mitjançant l'expedició de visats humanitaris i la utilització de vies segures.
Actualment, aquests grups de treball compten amb una àmplia representació institucional i social, amb més de 80 actors implicats.